સુરેન્દ્રનગર નગરપાલિકામાં અમુક અસામાજિક શખ્સો મહિલા કર્મીઓ અને અરજદારોને પરેશાન કરતા હોવાની બુમરાણો ઉઠી છે. સુરેન્દ્રનગર પાલિકામાં સફાઈ કામદારો અને કોન્ટ્રાક્ટ બેઈઝ પર અનેક મહિલાઓનું શોષણ થતુ હોવાની ફરિયાદ પણ શરૂ થઈ છે ત્યારે સુરેન્દ્રનગર પાલિકામાં કોન્ટ્રાક્ટર સિસ્ટમ પર કામ કરતી મહિલાની છેડતી કરી, જાનથી મારી નાખવાની ધમકી આપવાનો મામલો બહાર આવ્યો છે. સુરેન્દ્રનગર દાળમીલ રોડ પર ફિરદોસ સોસાયટી પાસે, ભીમરાવ સોસાયટીમાં રહેતા ચંદ્રિકાબેન નિલેશભાઈ વાઘેલા ૧૨ વર્ષથી સુરેન્દ્રનગર પાલિકામાં કોન્ટ્રાક્ટ બેઈઝ પર સફાઈ કામદાર તરીકે કામ કરે છે. જેમાં વિકૃત માનસિક્તા ધરાવતા શખ્સ મહિલાઓની ગરીબી, બેકારી અને મજબૂરીનો લાભ ઉઠાવી હેરાન-પરેશાન કરવામાં આવી રહી છે. આ અંગે ચંદ્રિકાબેને જિલ્લા કલેક્ટર કચેરીમાં ૦૮ જૂનના રોજ લેખિત અરજી કરી પગલાં લેવાની માંગ કરી છે. આ લેખિત રજૂઆતમાં જણાવ્યા મુજબ ચંદ્રિકાબેનને તા. ૦૩ જૂનના રોજ પાલિકાના જ કર્મચારી બાબુભાઈ દેવજીભાઈ મકવાણાએ છેડતી કરી હું કહું તેમ કરવું પડશે અને નહીં કરે તો નોકરીમાંથી છૂટી કરવાની ધમકી આપી હતી. આ ઉપરાંત તને ગમે ત્યારે ઉપાડી જઈ સામૂહિક બળાત્કાર કારવી, તારા પતિ તેમજ બાળકોને જાન મારી નાખીશ તેવી ધમકી આપી બાબુભાઈ જતા રહ્યા હતા. આથી મારું અપહરણ થાય કે અન્ય કોઈ ઘટના બને તે પહેલા નોકરીમાં રક્ષણ આપવા માંગ છે. આ ઉપરાંત હેરાન કરનાર શખ્સની ધરપકડ નહીં થાય તો અને ન્યાય નહીં મળે તો આપઘાત કરવાની પત્રના અંતે ચંદ્રિકાબેને ચીમકી આપતા તંત્રમાં દોડધામ મચી છે.